કોહિમા, તા. ૧૧ : નાગાલેન્ડમાં ભીષણ પુરથી સૌથી વધારે પ્રભાવિત બે જિલ્લાઓમાં હાલત કફોડી બનેલી છે. ફેક અને કિફિરે જિલ્લામાં ભેખડો ધસી પડવાના કારણે હાલત કફોડી બનેલી છે. આ જિલ્લાઓમાં ફસાયેલા લોકો સુધી પહોંચવામાં જિલ્લા વહીવટીતંત્રને સફળતા મળી રહી નથી. ફેક જિલ્લા વહીવટીતંત્રનું કહેવું છે કે, તેને આધારભૂત માળખાને થયેલા નુકસાનને પહોંચી વળવા માટે ૪૧૬.૦૬ લાખ રૂપિયા અને કૃષિ માટે પણ આટલા જ રૂપિયાની જરૂર છે. બંને જિલ્લાના વહીવટીતંત્રએ નુકસાન અંગેનો અહેવાલ કેન્દ્રીય ટીમની સમક્ષ રજૂ કરી દીધો છે. કેન્દ્રીય ટીમે આ રિપોર્ટને જાહેર કરી દીધો છે. અધિકારીઓનું કહેવું છે કે અન્ય જિલ્લાઓ પાસેથી પણ રિપોર્ટ માંગવામાં આવ્યા છે. ફેક જિલ્લાના અધિકારીઓનું કહેવું છે કે, જિલ્લા વહીવટીતંત્ર અને જિલ્લા ડિઝાસ્ટર મેનેજમેન્ટ ઓથોરિટી દ્વારા સંપૂર્ણપણે નાશ પામેલા આવાસોમાં મદદ કરવામાં આવી રહી છે.